Kipchoge wys Tokio is binne sy bereik | Netwerk24
18 April 2021 13:27
Eliud Kipchoge van Kenia ná sy sege Sondag in Nederland. Foto: Reuters
Kipchoge het Sondag die NN Mission-marathon in Enschede, Nederland, op 'n drafstap gewen en daarmee alle praatjies oor sy peil van die tafel gevee.
Dit was sy eerste marathon sedert Oktober toe hy met 'n teleurstellende agtste plek in die Londen-marathon tevrede moes wees.
Kipchoge (36) se wentyd Sondag was 2 uur, 4 minute en 30 sekondes. Sy landgenoot Jonathan Korir (2:06.40) was tweede, terwyl Eritrea se Goitom Kifle in die derde plek met 'n tyd van 2:08.07 was.
Wat die vrouewedloop betref, het Duitsland se Katharina Steinruck gewen in 2 uur, 25 minute en 59 sekondes.
Kipchoge, wat die marathon in die 2016 Spele in Rio de Janeiro gewen het, het met sy sege opnuut onderstreep dat hy ernstig daaroor is om sy titel in Japan later vanjaar te verdedig.
Daardie glipsie in 2020 in die Britse hoofstad was die eerste keer sedert 2013 dat hy slae gekry het in die marathon. Dit het natuurlik baie mense hardop laat wonder of sy beste dae iets van die verlede is.
"Hierdie was 'n goeie proeflopie in die opbou tot die Spele in Tokio om jou fiksheid te toets," het Kipchoge ná sy sege Sondag gesê. – Reuters